हम आठ में से सात इसरायल को मान्यता दिए जाने पर सहमत थे लेकिन आठवें ने विरोध किया। विरोध करने वाले थे रोमेश भंडारी। वह अरब देशों के बड़े हिमायती थे। उन्होंने कहा कि नहीं हमें ऐसा बिल्कुल नहीं करना चाहिए। इसरायल से दूरी रखना हमारी पारंपरागत नीति रही है। नरसिम्हा राव ने भंडारी की दलील को अस्वीकार करते हुए कहा कि बेशक यह हमारी परंपरागत नीति है लेकिन बदलते हालात में हमें अपनी नीति को भी बदलना चाहिए। उन्हीं दिनों लीबिया का विदेश मंत्री चीन की यात्रा से लौटते हुए भारत आया था और उसने बयान दे दिया कि कश्मीर पाकिस्तान को मिलना चाहिए। इसरायल को मान्यता देने के पक्ष वाले हम लोगों ने कहा कि देखिए किस तरह लीबिया का मंत्री हमारे ही देश में कश्मीर को पाकिस्तान के हवाले करने की मांग कर रहा है।